ลุ้น BCPG ดีดรับ COD โซลาร์ญี่ปุ่น 25MW จ่อจ่ายไฟเพิ่มอีก 30MW
ลุ้นราคาหุ้น BCPG ดีดรับเดินเครื่อง COD โซลาร์ฟาร์ม “โคมากาเนะ” ที่ประเทศญี่ปุ่น กำลังผลิต 25MW หนุนกำลังผลิตที่เปิดขายไฟฟ้าในญี่ปุ่นรวมทั้งสิ้น 59.7MW เล็งทยอยจ่ายไฟเพิ่มอีก 30MW ตามแผน
ลุ้นราคาหุ้น BCPG ดีดรับเดินเครื่อง COD โซลาร์ฟาร์ม “โคมากาเนะ” ที่ประเทศญี่ปุ่น กำลังผลิต 25MW พร้อมทยอยจ่ายไฟเพิ่มอีก 30MW ตามแผน
5 เม.ย. 2565

นายนิวัติ อดิเรก ประธานเจ้าหน้าที่บริหารและกรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า เมื่อวันที่ 29 มีนาคมที่ผ่านมา บีซีพีจี ได้เปิดดำเนินการขายไฟฟ้าเชิงพาณิชย์ โครงการโรงไฟฟ้าพลังงานแสงอาทิตย์โคมากาเนะ ตั้งอยู่ที่ จังหวัดนากาโนะ ประเทศญี่ปุ่น มีกำลังการผลิตตามสัญญาขายไฟฟ้า 25 เมกะวัตต์ กับ บริษัท ชูบู อิเล็คทริค เพาเวอร์ จำกัด (Chubu Electric Power Company) ภายใต้การลงทุนแบบทีเคย ในสัดส่วนร้อยละ 100 โดยมีราคารับซื้อไฟฟ้าแบบ Feed-in-Tariff (FIT) ที่ 36 เยน หรือ 9.83 บาท (โดยแปลงค่าเงินเมื่อวันที่ 5 เม.ย. 2565) ต่อกิโลวัตต์ชั่วโมง เป็นระยะเวลา 20 ปี
“ปัจจุบันบีซีพีจี มีโรงไฟฟ้าพลังงานแสงอาทิตย์ ในประเทศญี่ปุ่น กำลังการผลิตตามสัญญารวม 89.7 เมกะวัตต์ การเปิดดำเนินการขายไฟฟ้าเชิงพาณิชย์ของโครงการโคมากาเนะในครั้งนี้ ทำให้บริษัทฯ มีโรงไฟฟ้าที่มีการเปิดดำเนินการขายไฟฟ้าเชิงพาณิชย์ในญี่ปุ่น รวมทั้งสิ้น 59.7 เมกะวัตต์ โดยอยู่ระหว่างการก่อสร้างและพัฒนาอีกจำนวน 30 เมกะวัตต์ ซึ่งจะทยอยเปิดดำเนินการขายไฟฟ้าเชิงพาณิชย์อย่างต่อเนื่องตามแผนที่วางไว้” นายนิวัติ กล่าว
อนึ่ง ราคาหุ้น BCPG ปิดตลาดวานนี้ (5 เม.ย.2565) ที่ระดับ 11.90 บาท ลบ 0.10 บาท หรือ 0.83% ด้วยมูลค่าซื้อขาย 30.52 ล้านบาท